Mange unge og håbefulde fodboldspillere drømmer om en dag at skulle løbe ind på et af landets superligastadions. I dag rykkede drømmen en smule nærmere for nogle af de børn, der i dag skrev sig op til at blive indløbsbarn til en af AaB's kampe i foråret i Magasin i Aalborg. Én af drømmerne er otteårige Christian. - Jeg vil gerne gå ind på banen med AaB, så jeg kan se alle spillerne, siger Christian. Udover at være med i konkurrencen om at blive indløbsbarn kunne børnene hilse på de to AaB-spillere, Jores Okore og Kristoffer Pallesen, der kan se frem til selskab, når græsset skal betrædes. - Dem der sådan lige føler lidt, at de også er en del af holdet, de er altid gode. Så vinker de lige ud til tilskuerne. Det er de bedste, siger Jores Okore. Hverken Okore eller Pallesen skal dog regne med otteårige Christians selskab, hvis han ender med at være blandt de heldige. - Jeg tror gerne, jeg vil gå derind med Kasper Kusk, siger Christian. Allerede på fredag vil børn løbe på banen med AaB-spillerne, når nordjyderne tager imod Sønderjyske på hjemmebane.
For AaB's superligaspillere er det hverdagskost at løbe ind på Danmarks mange stadions. En oplevelse, som unge fodboldspillere i dag kunne komme et skridt nærmere.